Informácia o 36. zasadnutí Generálnej konferencie UNESCO 
a o návrhu delegácie Slovenskej republiky na zasadnutí

UNESCO – funkcie a ciele organizácie

Organizácia Spojených národov pre vzdelávanie, vedu a kultúru (United Nations Educational, Scientific and Cultural Organization – UNESCO) vznikla v r. 1945 na medzinárodnej konferencii v Londýne, ktorá 16. novembra 1945 prijala Ústavu UNESCO. Slovensko v rámci Československa patrí k zakladajúcim krajinám. Po pristúpení Čiernej Hory (1. 3. 2007) má UNESCO 193 členských štátov a  po pristúpení Faerských ostrovov v októbri 2009 zase 7 pridružených členov.

Hlavným cieľom UNESCO je šíriť myšlienku svetového mieru a ľudského rozvoja prostredníctvom medzinárodných programov v oblasti vzdelávania, prírodných a sociálnych vied, kultúry, informatiky a komunikácie.  UNESCO je tak jedinou odbornou organizáciou systému OSN, ktorá má mandát na rozvoj kultúrneho a intelektuálneho potenciálu svetového spoločenstva.

Priority UNESCO v tomto tisícročí:

-	orientácia programových stratégií a aktivít UNESCO smerom k naplneniu miléniových rozvojových cieľov, predovšetkým však tých, ktoré sa priamo týkajú mandátu organizácie: 

-	do roku 2015 zredukovať chudobu u polovice svetovej populácie, ktorá žije v extrémnej chudobe

-	do roku 2015 zabezpečiť základné vzdelanie vo všetkých krajinách sveta, zabezpečiť, aby právo na vzdelanie bolo všeobecne uznané a ustanovené ako základné právo, zabezpečiť rovnocenný prístup k vzdelaniu pre obe pohlavia v rámci systémov základného a stredného školstva

-	pomoc krajinám pri zavádzaní národných programov trvalo udržateľného rozvoja s cieľom do roku 2015 zvrátiť súčasnú tendenciu zhoršovania životného prostredia.

Súčasná strednodobá stratégia organizácie na obdobie šiestich rokov (2008 – 2013) je kľúčovou fázou z hľadiska naplnenia miléniových rozvojových cieľov OSN a cieľov programu UNESCO Vzdelanie pre všetkých. 

Zasadnutie 36. GK UNESCO a účasť delegácie SR

Najvyšším orgánom je zasadnutie Generálnej konferencie UNESCO (ďalej GK UNESCO), ktoré sa schádza na riadnych zasadnutiach každé dva roky. Činnosť organizácie medzi zasadnutiami riadi Výkonná rada UNESCO (ďalej VR UNESCO), ktorá zasadá dvakrát do roka. Vo VR UNESCO je zastúpených 58 členských štátov UNESCO, ktoré sú volené na GK UNESCO na štvorročné funkčné obdobie. 
36. zasadnutie GK UNESCO sa uskutoční v Paríži v dňoch 25. októbra až 10. novembra 2011 za účasti vyše 4000 predstaviteľov členských štátov. Vedením delegácie SR je v zmysle uznesenia k predkladanému materiálu navrhnutý minister školstva, vedy, výskumu a športu SR Eugen Jurzyca. 

Zasadnutie bude rokovať v hlavných bodoch o správach generálnej riaditeľky UNESCO za r. 2008 - 2009 a správach výborov a rád medzinárodných a medzivládnych programov UNESCO, o revízii strednodobej stratégie na r. 2008 – 2013 vrátane návrhu programu a rozpočtu na r. 2012 - 2013 a prípravy programu a rozpočtu na r. 2014 - 2015. 
V rámci zasadnutia 35. GK UNESCO v októbri 2009 bola za novú generálnu riaditeľku UNESCO zvolená pani Irina Boková z Bulharska spomedzi 9 kandidátov. Nového kandidáta na post GR UNESCO nominuje Výkonná rada a schvaľuje Generálna konferencia na základe tajného hlasovania získaním nadpolovičnej väčšiny platných hlasov. 

Ďalej prebehnú voľby polovice nových členov Výkonnej rady UNESCO na obdobie r. 2011 - 2015. Slovenská republika bola zvolená za člena Výkonnej rady UNESCO na 35. zasadnutí Generálnej konferencie UNESCO v októbri 2009 na obdobie r. 2009 - 2013. Okrem uvedených volieb sa uskutočnia  aj voľby nových členov expertných výborov a rád medzivládnych programov UNESCO. Slovenská republika kandiduje do Rady Medzinárodného byra pre vzdelávanie (IBE) a Medzivládnej Rady pre manažment spoločenských transformácií (MOST).

Dňa 26. – 27. októbra 2011 sa uskutoční ministerské fórum, resp. fórum lídrov pozostávajúce z troch stretnutí určené na diskusiu lídrov (hláv štátov, vlád, ministrov a ich zástupcov) prítomných na generálnej konferencii. Hlavnou témou fóra je: „Ako UNESCO prispieva k budovaniu kultúry mieru a trvalo udržateľného rozvoja“. Ministerské fórum sa prvý krát uskutočnilo na 35. GK UNESCO. Sekretariát UNESCO sa na základe skúseností a pripomienok členských štátov rozhodol organizovať uvedené fórum nie paralelne so všeobecnou politickou rozpravou, ale ako jej integrálnu časť.

Všeobecná politická rozprava, na ktorej sa predpokladá účasť vysokých štátnych predstaviteľov členských krajín, sa uskutoční v úvodnej časti zasadnutia (27. – 31. októbra 2011), kde sa očakáva vystúpenie vedúceho delegácie SR. Počas zasadnutia bude pracovať zároveň 5 programových komisií so zameraním na hlavné programové oblasti UNESCO – pre vzdelávanie, prírodné vedy, spoločenské vedy, kultúru, informácie a komunikáciu.  Za predsedu komisie pre komunikáciu a informácie výkonná rada navrhla predsedu Slovenskej komisie pre UNESCO prof. RNDr. Ľudovíta Molnára, DrSc.

Okrem členstva SR vo Výkonnej rade UNESCO, ktoré umožňuje priamo sa podieľať na prijímaní rozhodnutí a zároveň presadzovať zahraničnopolitické záujmy SR v konkrétnych oblastiach pôsobnosti organizácie. Slovenská republika aktívne participuje na práci UNESCO prostredníctvom svojho členstva vo výboroch medzivládnych a medzinárodných programov. 

V súčasnosti je SR členom Medzivládneho výboru pre medzinárodný hydrologický program (IHP, International Hydrological Programme), Medzivládneho výboru pre bioetiku (IGBC, Intergovernmental Bioethics Committee) a Medzinárodného koordinačného výboru pre program UNESCO Človek a biosféra (MAB, Man and the Biosphere). 

Návrh programu 36. GK UNESCO obsahuje tieto hlavné okruhy:
1.	Organizačné otázky
2.	Správy generálneho riaditeľa o aktivitách organizácie v rokoch 2008 – 2009 a vyhodnotenie programu 
3.	Príprava návrhu strednodobej stratégie na roky  2014 – 2019, revízia strednodobej stratégie v rokoch 2008 - 2013 a príprava návrhu programu a rozpočtu na roky 2014 – 2015 
4.	Návrh programu a rozpočtu na roky 2012 – 2013 
5.	Všeobecné politické a programové otázky
6.	Metódy práce organizácie
7.	Ústavné a právne otázky
8.	Dohovory, odporúčania a ďalšie medzinárodnoprávne nástroje – implementácia a monitorovanie existujúcich a príprava a schválenie nových
9.	Vzťahy s členskými štátmi a medzinárodnými organizáciami
10.	Administratívne a finančné otázky 
11.	Záležitosti týkajúce sa zamestnancov UNESCO -  geografické zastúpenie, rodová rovnosť zamestnancov sekretariátu, predpisy, pravidlá, platy a benefity zamestnancov
12.	Otázky ústredia – správa generálneho riaditeľa ohľadom komplexného riadenia UNESCO 
13.	Voľby do orgánov UNESCO
14.	37. zasadnutie GK UNESCO

Kvalitná prezentácia Slovenskej republiky a jej účasť na rokovaniach GK UNESCO na najvyššej úrovni je prioritnou úlohou všetkých tých subjektov, ktoré sú kompetentné vo vzťahu k 36. GK UNESCO. Z uvedeného dôvodu je dôležité zabezpečiť zodpovedajúce politické a odborné zastúpenie Slovenskej republiky.

Vedúci delegácie Slovenskej republiky vystúpi v pléne s prejavom počas všeobecnej politickej rozpravy 28. – 29. októbra 2011. Okrem členov oficiálnej časti delegácie uvedených v tomto návrhu, zloženie delegácie bude vychádzať zo závažnosti a obsahového zamerania programu rokovania GK UNESCO a z potreby zabezpečiť kvalifikované obsadenie pléna a odborných komisií. Delegácia SR bude pôsobiť vo všetkých orgánoch, t. j. v pléne, v odborných komisiách a vo výboroch GK UNESCO. Zoznam členov delegácie obsahuje návrh uznesenia vlády SR, ktoré zároveň zaväzuje podpredsedu vlády pre ľudské práva a národnostné menšiny a zainteresovaných ministrov zabezpečiť účasť ďalších odborníkov na zasadnutí 36. GK podľa programu a priorít SR.
    
Aktuálne ciele SR vo vzťahu k UNESCO

-	naďalej vyvíjať úsilie pre zvýšenie zastúpenia SR v sekretariáte UNESCO a hlavných orgánoch jednotlivých programov a výborov UNESCO
-	pripraviť a predložiť kvalitné projekty v rámci Participačného programu UNESCO na roky 2012 – 2013
-	zapájať sa aktívne do programov UNESCO v jednotlivých oblastiach.

Smernica pre postup delegácie SR

Delegácia SR počas 36. zasadnutia GK UNESCO bude vo vystúpeniach vo všeobecnej rozprave, ako aj v programových komisiách a výboroch, v rámci multilaterálnych aj bilaterálnych rokovaní postupovať podľa nasledovných zásad a cieľov:
Oboznámi členské štáty UNESCO so zámermi a cieľmi SR v oblasti výchovy, vzdelávania, vedy, kultúry a životného prostredia v rámci medzinárodnej spolupráce.
Poukáže na vládnu podporu pre:

-	medzinárodné a medzivládne programy UNESCO v SR: Informácie pre všetkých (IFAP), Medzinárodný hydrologický program (IHP), Medzinárodný program geologických korelácií (IGCP), program Pamäť sveta (Memory of the World), program Riadenie spoločenských premien (MOST), program Človek a biosféra (MAB); 
-	pre biosférické rezervácie UNESCO-MAB (Tatry, Slovenský kras, Poľana) a pre trilaterálnu biosférickú rezerváciu Východné Karpaty (SR, Poľsko, Ukrajina); 
-	pre lokality SR zapísané v Zozname svetového kultúrneho a prírodného dedičstva (Banská Štiavnica a technické pamiatky jej okolia; historické jadro mesta Bardejov; Levoča, Spišský hrad a okolité pamiatky (v r. 2009 rozšírené o mesto Levoča a pamiatky Majstra Pavla na Spiši); pamiatková rezervácia ľudovej architektúry Vlkolínec; jaskyne Slovenského a Aggtelekského krasu a Dobšinská ľadová jaskyňa; karpatské bukové pralesy, drevené kostolíky slovenskej časti Karpatského oblúka), ako aj pre lokality SR na predbežnom zozname; 
-	pre zriaďovanie katedier UNESCO, pridružených škôl UNESCO a klubov UNESCO.

Poukáže na aktivity v SR a výsledky dosiahnuté za posledné dvojročné obdobie:

-	nadobudnutie platnosti Dohovoru UNESCO o ochrane kultúrneho dedičstva pod vodou pre Slovenskú republiku ako zmluvnú stranu dohovoru

-	vládnu podporu pre lokality zapísané do Zoznamu svetového dedičstva UNESCO z osobitného podprogramu v rámci dotačného projektu „Obnovme si svoj dom“

-	implementovanie dokumentov UNESCO pre oblasť nehmotného kultúrneho dedičstva  v schválenom režime, ktorý prijala vláda SR schválením Koncepcie starostlivosti o tradičnú ľudovú kultúru,

-	aktivity rezortu školstva zamerané na implementáciu Medzinárodného dohovoru proti dopingu v športe na národnej úrovni 

-	pozornosť zameranú na styky biosférických rezervácií UNESCO-MAB (Tatry, Slovenský kras, Poľana a Východné Karpaty), uplatňovanie zásad trvalo udržateľného rozvoja území biosférických rezervácií a ich okolia v nadväznosti na vedecké poznatky a širokú paletu edukačných aktivít na všetkých úrovniach, 

-	účasť nositeľa Ceny sultána Qaboosa Ing. Júliusa Oszlányiho, CSc. podpredsedu Slovenskej komisie pre UNESCO a predsedu  Slovenského výboru pre program MAB v r. 2010 a 2011 na oficiálnej návšteve Ománskeho sultanátu s cieľom posilnenia medzinárodnej spolupráce v oblasti ochrany  životného prostredia a ochrany biodiverzity, 

-	medzinárodnú konferenciu Výskumného ústavu psychológie a patopsychológie v spolupráci s UNESCO a Slovenskou komisiou pre UNESCO – sekciou pre výchovu a vzdelávanie, ktorá sa konala v júni 2011 v Bratislave na tému – „Rešpektovanie kultúrnych rôznorodostí v kvalite vzdelávania sociálne a inak znevýhodnených detí so špeciálnym zameraním sa na rómske deti“,

-	zvolenie SR  za člena Výkonnej rady UNESCO na obdobie r. 2009 – 2013 vo voľbách počas 35. zasadnutia Generálnej konferencie UNESCO v októbri 2009, ktoré je prakticky tretím zvolením SR do tohto významného orgánu, 

-	zorganizovanie v marci 2010 v Bardejove európskeho seminára UNESCO pre manažérov lokalít svetového dedičstva „Zlepšenie riadenia turizmu v lokalitách svetového dedičstva UNESCO“, ktorý bol zakončením série podujatí organizovanej UNESCO a Centrom svetového dedičstva,

-	spoločné kolokvium krajín V4 (ČR, PR, MR a SR) „20 rokov nových demokracií v Strednej Európe z pohľadu štyroch krajín vyšehradskej skupiny“ dňa 28. apríla 2010 v sídle UNESCO, ktorého účelom bolo na praktických skúsenostiach štátov V4 ukázať, že zásadné politické, ekonomické a spoločenské zmeny sú možné aj bez použitia násilia, 

-	zriadenie UNESCO katedry pre bioetiku na Slovensku  v júni 2010, kde na základe podpisu o zriadení UNESCO katedry pre bioetiku medzi UNESCO a Prešovskou univerzitou, bolo založené samostatné pracovisko (The UNESCO Chair in Bioethics) na Univerzite v Prešove, ktoré je v poradí šiestou katedrou UNESCO na Slovensku. 

-	zorganizovanie letnej školy “Manažment lokalít svetového dedičstva v krajinách V4, ktorá sa konala v Krakowe – Červený kláštor v júli 2011. Letná škola bola zameraná na výmenu sklúseností jednotlivých účastníkov a zlepšenie stavu riadenia svetového dedičstva v krajinách  V4 (Maďarsko, Česko, Poľsko a Slovensko).

-	stretnutie ministra kultúry SR D. Krajcera s generálnou riaditeľkou UNESCO I. Bokovou (september 2010, sídlo UNESCO), v nadväznosti na otvorenie výstavy slovenskej gotiky „Zlatom a ohňom – Umenie na Slovensku koncom stredoveku“ v parížskom Národnom múzeu stredovekého umenia Cluny. Stretnutie bolo príležitosťou informovať GR UNESCO o lokalitách SR zapísaných v Zozname svetového dedičstva UNESCO a o zámeroch programového vyhlásenia vlády SR v oblasti školstva a vedy, kde bola zvláštna pozornosť venovaná  problematike Rómov v slovenskom, ale aj medzinárodnom kontexte.

-	medzinárodné sympózium organizované v Bratislave v septembri 2010 k „Ochrane nehmotného kultúrneho dedičstva“, na ktorom si účastníci sympózia vymenili skúsenosti o systémoch a mechanizmoch na ochranu nehmotného kultúrneho dedičstva.

-	schválenie 4 projektov SR zo siedmich v rámci Participačného programu UNESCO na r. 2010-2011, ktoré sa zamerali na hlavné priority UNESCO – Afrika, vzdelávanie, rodová rovnosť, veda a trvalo udržateľný rozvoj - v celkovej výške 101 tis. USD. Ide o projekty: 1. Medzinárodnej asociácie pre pomoc a priateľstvo „Vzdelávanie mládeže a posilnenie postavenia žien v Kibwezi“ 2. projekt Slovenského výboru pre program UNESCO „Človek a biosféra“ (MAB) „Zvyšovanie ekologického povedomia mladých pedagógov, založenom na princípoch biosférických rezervácií“ 3. projekt Asociácie pre mládež, vedu a techniku „Podpora mladej inteligencie v Afrike – Expo Sciences International 2011“ a 4. projekt sekcie výchovy a vzdelávania SK UNESCO „Rešpektovanie kultúrnych rôznorodostí v kvalite vzdelávania spoločensky a inak znevýhodnených detí – so špeciálnym zameraním sa na rómske deti“.

-	zorganizovanie viacerých výstav mobilnej panelovej expozície Bašagicovej zbierky islamských rukopisov z fondov UKB v Bratislave Slovenským výborom pre program UNESCO „Pamäť sveta“ v Slovenskom inštitúte vo Viedni počas Medzinárodnej archívnej výstavy dokumentárneho dedičstva „Pamäť sveta“ v Soule, v sídle UNESCO v Paríži a srbskom Mostare. 

-	zapísanie 1150. výročia príchodu sv. Cyrila a Metoda na územie Veľkej Moravy do kalendára UNESCO na r. 2012-2013

-	významné aktivity, ktoré smerujú do budúcnosti, medzi ktoré patrí usporiadanie konzultácií GR UNESCO pre región Európa a Severná Amerika k programu a rozpočtu UNESCO na dvojročie 2014-2015, ktoré spoločne pripravujú národné komisie pre UNESCO Slovenska, Rakúska a Maďarska (Bratislava, jún 2012).

Bude presadzovať kandidatúry SR do Rady Medzinárodného byra pre vzdelávanie a do Medzivládnej rady pre program MOST (Manažment sociálnych transformácií) vo voľbách, ktoré sa uskutočnia počas 36. zasadnutia Generálnej konferencie UNESCO.

Podporí alebo sa stane spolupredkladateľom návrhov rezolúcií krajín EÚ alebo iných krajín
a skupín krajín v súlade so zahraničnopolitickými zámermi SR.

Podporí hlavné programové zameranie a ciele UNESCO na r. 2012 – 2013.

Zdôrazní význam subregionálnej, regionálnej a interregionálnej spolupráce a neformálnych
konzultácií pri realizácii programov UNESCO. 

Zdôrazní úsilie zefektívniť a obohatiť programové zameranie UNESCO:

a/   v oblasti výchovy a vzdelávania:

-	v súlade s druhou fázou Svetového programu ľudskoprávneho vzdelávania (2010 – 2014) a Deklaráciou Rady OSN pre ľudské práva o ľudskoprávnom vzdelávaní (United Nations Declaration on Human Rights Education and Training) ako aj v súlade s akčným plánom UNESCO v programe Vzdelávanie pre všetkých do roku 2015, v zhode s cieľmi Dekády Rómskeho začleňovania 2005-2015, rešpektujúc OSN Dekádu gramotnosti  2003-2015  a OSN Dekádu vzdelávania pre trvalo udržateľný rozvoj na roky 2005-2014: začleniť           Bratislavské odborné semináre o kvalite vzdelávania do Programu na roky 2012-2013, ako aj do hlavného programu UNESCO a organizovať ich periodicky v každom bienniu v Bratislave, ako regionálne konferencie UNESCO ku Kvalite vzdelávania pre sociálne,    zdravotne a inak znevýhodnené deti.
-	presadzovaním kvalitného vzdelania pre všetkých prostredníctvom budovania národných kapacít s cieľom vytvoriť základ pre prosperujúcu, tolerantnú a mierovú spoločnosť,
-	podporou mediálnej výchovy detí a mládeže, predovšetkým v kontexte používania    nových  technológií a ich dosahu na úroveň komunikácie, sociálny, emocionálny život,                   
-	zapájaním SR do projektov v rámci Medzinárodnej dekády vzdelávania pre trvalo udržateľný rozvoj (2004 – 2015) a podporou  spolupráce kompetentných rezortov,
-	zabezpečením dostupnosti služieb kariérového poradenstva pre všetkých;

b/   v oblasti vedy:

-	podporou medzinárodnej spolupráce prostredníctvom medzivládnych programov UNESCO s poukázaním na pozoruhodné výsledky a prínosy uvedených programov v SR,
-	podporou mobilizácie vedy pre trvalo udržateľný rozvoj ako integrálnej súčasti rozvojovej stratégie spolu s oblasťou vzdelania, kultúry a komunikácie,
-	podporou programov zameraných na pomenovanie nových etických výziev vyplývajúcich z nových vedecko-technických objavov v oblastiach ako napr. bioetika s cieľom zabezpečiť, aby tieto objavy nenarúšali, ale podporovali koncept základných ľudských práv a slobôd,

c/   v oblasti kultúry: 

-	podporou významu kultúrneho dedičstva, úsilím o zápis ďalších kultúrnych lokalít do Zoznamu svetového dedičstva,
-	podporou významu nehmotného kultúrneho dedičstva,
-	podporou kultúrnej rozmanitosti a dialógu založeného na vzájomnom rešpektovaní kultúr ako cesty pre dosiahnutie rozvojových cieľov,
-	podpora, prezentácia a popularizácia aktivít UNESCO, spojených s lokalitami svetového dedičstva UNESCO,
-	podporou programu Pamäť sveta prispievať k záchrane svetového fondu nenahraditeľných archívnych dokumentov;
-	v oblasti medzinárodnej spolupráce a výmeny informácií usporadúvanie a aktívne  zúčastňovanie sa na stretnutiach na úrovni expertov na báze výmeny dobrých príkladov z praxe a systémov starostlivosti o nehmotné kultúrne dedičstvo,
-	aktívna účasť na zasadnutiach orgánov Dohovoru na ochranu nehmotného kultúrneho dedičstva UNESCO prostredníctvom experta SR, presadzovanie záujmov SR, informovanie o situácii v SR a predkladanie stanovísk k systému práce UNESCO v tejto oblasti,
-	podpora kultúrnej rozmanitosti a dialógu založeného na vzájomnom rešpektovaní kultúr ako cesty pre dosiahnutie rozvojových cieľov,

d/   v oblasti životného prostredia:

-	podporou významu prírodného dedičstva, úsilím o zápis ďalších prírodných lokalít do Zoznamu svetového dedičstva; 
-	uplatňovaním zásad trvalo udržateľného rozvoja v programových oblastiach UNESCO,
-	aplikáciou riešenia otázok biodiverzity, vody a vodných zdrojov, geológie prostredníctvom budovania kapacít vo vede, vzdelávaní a výskume,
-	zapojenie SR do prierezových projektov UNESCO,
-	podporou existujúcich projektov UNESCO v SR a rozvojom nových v rámci strednodobej stratégie UNESCO;
e/   informácií a informatiky: 

-	budovaním informačnej a vzdelanostnej spoločnosti;
-	participáciou na programe UNESCO - Information for All Program (IFAP)
-	uplatňovaním nových informačných a komunikačných technológií pre rozvoj vzdelávania, vedy a kultúry a budovanie vzdelanostnej spoločnosti.

Podporí reformné opatrenia prijímané GR UNESCO, ktoré sú zamerané na zefektívnenie činnosti organizácie, jej flexibility v reagovaní na potreby a požiadavky členských krajín vrátane vyššej transparentnosti činnosti organizácie.

Za týmto účelom bude naďalej presadzovať v administratívnych a finančných otázkach:

a)	hospodárnosť, úsporné opatrenia a efektívnejšie využívanie prostriedkov UNESCO;

b)	maximálny presun rozpočtových prostriedkov z oblasti administratívy do programových aktivít, osobitne rozšírením participačného programu, ktorým sa UNESCO priamo zviditeľňuje v členských krajinách;

c)	premietnutie výsledkov budovania informačnej spoločnosti aj do fungovania aparátu a orgánov UNESCO;

d)	primerané geografické zastúpenie občanov členských krajín, vrátane SR v sekretariáte UNESCO v Paríži a v regionálnych úradoch UNESCO;

e)	prijatie opatrení v prospech vzájomnej informovanosti a zlepšenia komunikácie medzi sekretariátom UNESCO a partnermi v členských krajinách - národnými komisiami pre UNESCO a zainteresovanými rezortmi.